KINNITATUD
Sisekaitseakadeemia
nõukogu 24.04.2017
otsusega nr 1.1-6/3

VARASEMATE ÕPINGUTE JA TÖÖKOGEMUSE ARVESTAMISE 
TINGIMUSED JA KORD

I.	ÜLDSÄTTED

1.	Käesolevas korras sätestatakse varasemate õpingute ja töökogemuse arvestamiseks (edaspidi VÕTA) taotluste esitamise, hindamise ning arvestamise kord Sisekaitseakadeemia (edaspidi akadeemia) magistriõppe, rakenduskõrgharidusõppe ja kutseõppe õppekavade täitmisel. 
2.	VÕTA rakendamisel lähtutakse kõrgharidusstandardis ja kutseharidusstandardis toodud eesmärkidest ja põhimõtetest. 
3.	Akadeemia võib arvestada erinevates õppe- ja koolitusasutustes läbitud tasemeõpet ja täiendusõpet ning töökogemuse, igapäevase tegevuse ja vaba aja raames toimunud iseseisvalt õpitut.  
4.	Lõputööd ning lõpueksamit ei arvestata varasemate õpingute ja töökogemusena. Valikmoodulid ning valikmooduli ained, mida ei saa VÕTA raames arvestada, kinnitab õppeprorektor käskkirjaga. 
5.	Varasemate õpingute ja töökogemuse arvestamise aluseks ei saa olla varem VÕTA korras arvestatu.
6.	Kui VÕTA raames üle kantud eelnevad õpingud originaalsooritustena on mahult väiksemad kui õppeaine või mooduli maht, peab õppur õppekava mahu täitmiseks juurde valima valikaineid või mooduleid. 
7.	Taotluse läbivaatamine ja hindamine on taotlejale tasuta. VÕTA raames ülekantud õppeainete eest õppeteenustasu ei võeta.
8.	Õppeosakond peab arvestust ja kogub statistikat VÕTA taotlemise ja arvestamise kohta, tagab VÕTA protsessi pideva arendamise ning seirab VÕTA protsessi käesolevale korrale vastavust.  
9.	VÕTA taotlused, otsused ja lisad säilitatakse õppeinfosüsteemis. 
10.	VÕTA taotlemise ja hindamise juhendmaterjalid on leitavad akadeemia kodulehel. 

II.	TAOTLEMINE

11.	Otsus taotlus esitada on vabatahtlik ja tuleneb õppuri soovist.  Akadeemilise puhkuse ajal saab VÕTA taotlust esitada, kuid arvestatud ainepunktid kantakse õppesooritustesse pärast õpingute jätkamist. 
12.	VÕTA taotlus tuleb esitada elektrooniliselt õppeinfosüsteemis akadeemilises kalendris määratud perioodi jooksul. Taotleda võib ka nende teemade, õppeainete, moodulite ja praktikate arvestamist, mis ei ole eelseisval semestril deklareeritavad. 
13.	Taotleja lisab taotlusele oma pädevusi tõendavad materjalid, milleks võivad olla erinevaid varasemaid õpinguid ja/või töökogemust tõendavad dokumendid. Töökogemuse ja iseseisvalt õpitu arvestamise taotlemisel tuleb lisaks muudele tõendusmaterjalidele esitada kogemusest õpitu analüüs. 
14.	Taotleja esitab ning kinnitab korrektselt ja täielikult täidetud taotluse taotlemise perioodil õppeinfosüsteemis. Taotleja vastutab esitatud andmete ja dokumentide õigsuse ning täielikkuse eest. Varasemate õpingute ja töökogemuse tõendamise kohustus lasub õppuril. Kui taotlus ei ole korrektne, siis määratakse tähtaeg puuduste kõrvaldamiseks. Kui puudusi ei kõrvaldata, siis jäetakse taotlus läbi vaatamata.  
15.	Varasemate õpingute arvestamist ei ole vaja taotleda, kui õppur soovib üle kanda külalisõppurina teises õppeasutuses läbitud ja eelnevalt akadeemiaga kooskõlastatud mooduleid ja õppeaineid või õppur reimmatrikuleeritakse.
16.	VÕTA tingimustest ja tähtaegadest teavitab ja taotluste koostamisega seotud küsimustes nõustab taotlejat õppekorralduse spetsialist. Õppekava- ja/või erialaspetsiifilistes VÕTA küsimustes on taotlejal õigus pöörduda nõustamise saamiseks vastava õppeaine õppejõu, õppekavajuhi või VÕTA komisjoni liikme poole. VÕTA-alase üldise info saamiseks või probleemide korral pöördub õppur õppeosakonna poole.

III.	HINDAMINE JA OTSUSE VORMISTAMINE

17.	VÕTA taotlust hindab õppeinfosüsteemis kolledži direktori või instituudi juhataja moodustatud varasemate õpingute ja töökogemuse arvestamise komisjon (edaspidi VÕTA komisjon). Komisjoni kuuluvad akadeemilise personali esindajad, vajadusel mitteakadeemilise personali esindajad ning õppeosakonna esindaja. VÕTA komisjoni juhib kolledži või õppekava juht.  Komisjoni liikmel on õigus tulenevalt laekunud taotlustest kaasata VÕTA komisjoni töösse eksperte. 
18.	VÕTA komisjoni kuuluv liige osaleb konkreetse taotluse menetlemise komisjonis juhul, kui menetletav taotlus sisaldab teemasid, õppeaineid, mooduleid või praktikaid, mis on puutumuses tema poolt õpetatavaga. VÕTA komisjon on otsustusõiguslik, kui taotluse hindamisel osaleb komisjoni esimees, õppeosakonna töötaja ning taotletava teema, mooduli, praktika või õppeaine eest vastutav isik. 
19.	Varasemate õpingute hindamisel kasutatakse kombineeritud hindamismeetodeid: vestlust, demonstratsiooni, vaatlust jmt. VÕTA rakendamisel ei nõuta õpiväljundite uut hindamist ja tavaõppega sama eksami või arvestuse sooritamist. 
20.	VÕTA komisjon teeb otsuse ja märgib taotluse õppeinfosüsteemis arvestatuks või mittearvestatuks 30 päeva jooksul pärast taotlusperioodi lõppu. Komisjonil on õigus küsida taotlejalt täiendavaid pädevuste omandatust tõendavaid dokumente. Nimetatud juhul võib komisjon pikendada taotluse läbivaatamise tähtaega lisaks 30 päeva võrra.
21.	Teema, õppeaine, mooduli või praktika arvestamiseks VÕTA raames peavad selle kõik õpiväljundid olema omandatud. VÕTA-t saab rakendada ka osaliselt, kui õppuril on õppeaine, teema, mooduli või praktika õpiväljundid saavutatud osaliselt. Sel juhul fikseeritakse otsuses täpselt, millised õpiväljundid on saavutatud ning mida peab õppur õpingute käigus veel sooritama, et jõuda kõikide õpiväljundite saavutamiseni.  
22.	Varasemaid õpinguid/omandatud pädevusi hinnatakse terviklikult, sõltumata tulemuse saavutamise viisist. Mitteoluline erinevus varasemate õpingute mahus ja õpitu sisus, samuti erinevus hindamise vormis, õpitu komponentides või õpingutulemuste kontrollvormis ei ole positiivse otsuse tegemisel määrav. Põhjendatud juhtudel võib hindamisel arvesse võtta õppimise aega. 
23.	Hindamisel aluseks on taotleja omandatud pädevuste vastavus mooduli, praktika või õppeaine õpiväljunditele või hindamiskriteeriumitele.
24.	Varasemate õpingute tunnustamise käigus ei muudeta juba toimunud hindamise tulemust. Kui varasemate õpingute käigus ei ole õpiväljundite saavutamist eristavalt hinnatud, rakendatakse mitteeristavat hindamist. Samuti rakendatakse mitteeristavat hindamist juhul, kui hindamine on toimunud mittevõrreldavas hindamissüsteemis. Osalise VÕTA korral märgitakse hindamistulemus sarnaselt tavaõppega. 
25.	Otsus  taotluse osalise rahuldamise või rahuldamata jätmise kohta peab olema motiveeritud. 

IV.	TAOTLEMINE LIHTSUSTATUD KORRAS

26.	Lihtsustatud korras VÕTA on VÕTA komisjoni poolt eelnevalt õpiväljundite võrdlemise tulemusena kokku lepitud ning protokolliliselt otsustatud korduvate taotluste juhud, milleks võivad olla teisel haridustasemel läbitud õpingud, tööalased täienduskoolitused ning omistatud kutsed. 
27.	Lihtsustatud korras VÕTA puhul esitab õppur vabas vormis sooviavalduse, millele lisab VÕTA komisjoni poolt nõutava tõendusmaterjali.  

V.	VAIDLUSTAMINE

28.	VÕTA otsuste vaidlustamine toimub sarnastelt teiste õppekorralduslike otsuste vaidlustamisega, mille täpsem kord on toodud „Sisekaitseakadeemia õppekorralduse eeskirjas“.